b'\n_START_ARTICLE_\nSebastian Skube\n_START_SECTION_\nTrimo Trebnje\n_START_PARAGRAPH_\nMed letoma 2005 in 2010 je igral za trebanjski RK Trimo Trebnje. V sezoni 2006-07 je prvi\xc4\x8d nastopal na mednarodnih tekmah, ko so igrali v pokalu EHF. Tam je Skube na \xc5\xa1tirih sre\xc4\x8danjih dosegel 14 zadetkov. Naslednji dve sezoni so poleg tekem slovenskega prvenstva igrali tudi v pokalu pokalnih zmagovalcev. Leta 2009 so se v slovenskem prvenstvu uvrstili na tretje mesto in posledi\xc4\x8dno v naslednji sezoni, 2009-10, igrali v pokalu EHF. Tam je Skube na \xc5\xa1tirih tekmah dosegel 18 golov.\n_START_SECTION_\nCimos Koper\n_START_PARAGRAPH_\nLeta 2010 se je preselil v Koper, igrat za tamkaj\xc5\xa1nji RK Cimos Koper kot se je takrat ta klub imenoval. Tam je v prvi sezoni pripomogel k uvrstitvi na prvo mesto v slovenskem prvenstvu, kar je bil za Kopr\xc4\x8dane zgodovinski prvi dr\xc5\xbeavni naslov. Poleg tega so tekmovali tudi na mednarodnem prizori\xc5\xa1\xc4\x8du, bili so udele\xc5\xbeenci pokala Challenge. Tam je Skube na desetih tekmah dosegel 37 zadetkov. Pri\xc5\xa1li pa so vse do finala in tam slavili proti portugalski Benfici ter se veselili osvojitve pokala. Sebastian je bil takrat med bolj\xc5\xa1imi igralci svojega kluba, pona\xc5\xa1al se je z osem zadetki v dveh finalnih sre\xc4\x8danjih. _NEWLINE_V sezoni 2011-12 so kot slovenski prvaki prvi\xc4\x8d igrali na najmo\xc4\x8dnej\xc5\xa1em evropskem klubskem tekmovanju, ligi prvakov. Tam so pri\xc5\xa1li vse do \xc4\x8detrtfinala, kar je bil za ta klub zelo lep uspeh. Skube sam pa je v tej ligi na trinajstih tekmah dosegel 42 golov. Najve\xc4\x8d zadetkov na posamezni tekmi mu je uspelo zabiti 16. novembra na gostovanju pri ruskemu St. Petersburgu, ko je ob zmagi s 35 proti 26 prispeval devet golov.\n_START_SECTION_\nCelje\n_START_PARAGRAPH_\nDobre igre so mu pripeljale ponudbo najuspe\xc5\xa1nej\xc5\xa1ega slovenskega kluba, RK Celje Pivovarne La\xc5\xa1ko, ki jo je leta 2012 sprejel in tam ostal naslednji dve sezoni. V prvi, 2012-13, so bili slovenski podprvaki. Nastopali pa so tudi v ligi prvakov, in tam se uvrstili med \xc5\xa1estnajst najbolj\xc5\xa1ih evropskih klubov. Skube je v ligi prvakov nastopil na dvanajstih tekmah in dosegel 36 zadetkov. _NEWLINE_V sezoni 2013-14 je s Celjani osvojil naslov slovenskih prvakov, \xc5\xbee njihov osemnajsti in prvi po zadnjih treh letih brez naslova. Poleg tega pa je v ligi prvakov dosegel trideset zadetkov pri njihovi ponovni uvrstitvi med \xc5\xa1estnajst najbolj\xc5\xa1ih klubov.\n_START_SECTION_\nSilkeborg\n_START_PARAGRAPH_\nPo dolgem igranju za slovenske klube je pri svojih 27. letih od\xc5\xa1el v tujino. Preselil se je na Dansko igrat za njihov Silkeborg. _NEWLINE_V sezoni 2015-16 je nastopal v pokalu EHF in tam na desetih tekmah zabil 38 golov._NEWLINE_Leta 2016 je s Silkeborgom postal danski dr\xc5\xbeavni prvak. Posledi\xc4\x8dno v sezoni 2016-17 ponovno nastopa v ligi prvakov.\n_START_SECTION_\nReprezentanca\n_START_PARAGRAPH_\nZa reprezentanco Slovenije je prvi\xc4\x8d nastopil 3. decembra 2007 na prijateljski tekmi proti \xc5\xa0vici. Igral je tudi na EP 2012, ko so zasedli dobro \xc5\xa1esto mesto. _NEWLINE_V postavi selekcije je bil na dveh zaporednih svetovnih prvenstvih. Najprej na SP 2013, ko so s \xc4\x8detrtim mestom dosegli dotedanji najbolj\xc5\xa1i rezultat. Zatem pa \xc5\xa1e na SP 2015, ko so bili uvr\xc5\xa1\xc4\x8deni na osmo mesto. _NEWLINE_Januarja leta 2016 je igral na EP 2016, ko so zasedli 14. mesto.'